b'\n_START_ARTICLE_\nTulkarm\n_START_SECTION_\nMaantiede\n_START_PARAGRAPH_\nTulkarm kuuluu maantieteellisesti L\xc3\xa4nsi-Palestiinan rannikkotasankoon. Israeliin kuuluva satamakaupunki Netanya siajitsee noin 18 kilometri\xc3\xa4 Tulkarmista l\xc3\xa4nteen ja toisessa suunnassa kohoavat Samarian kukkulat. Tulkarmin korkeus merenpinnasta on noin 105 metri\xc3\xa4 ja alue tunnetaan hedelm\xc3\xa4llisen\xc3\xa4 maatalousalueena.\n_START_SECTION_\nHistoria\n_START_PARAGRAPH_\nMonet varhaiset muslimimaantieteilij\xc3\xa4t ja matkailijat eiv\xc3\xa4t maininneet Tulkarmia teoksissaan lainkaan. Varhaisin varma maininta kaupungista on vasta vuodelta 1264-5, jolloin mamelukkihallitsija Baibars jakoi sen kahden emiirins\xc3\xa4 kesken. Nimi Tulkarm on johdettu mahdollisesti arameankielisest\xc3\xa4 paikannimest\xc3\xa4 Tur Karma, jota on mahdollisesti k\xc3\xa4ytetty nykyisest\xc3\xa4 Tulkarmista ennen arabian kielen levi\xc3\xa4mist\xc3\xa4. Vuonna 1548-9 Tulkarmissa mainitaan olleen 190 kotitaloutta ja saman vuosisadan lopulla 156. Historialliset l\xc3\xa4hteet eiv\xc3\xa4t muutamia poikkeuksia lukuun ottamatta mainitse kaupunkia 1600- ja 1800-lukujen v\xc3\xa4lill\xc3\xa4._NEWLINE_Tulkarm alkoi kasvaa 1800-luvun lopussa. Vuonna 1892 siit\xc3\xa4 tehtiin Nabluksen sancakiin kuuluneen kazan hallinnollinen p\xc3\xa4\xc3\xa4kaupunki. Osmanien valtakunnanasiapaperit ja matkailijoiden kertomukset antavat kuvan kasvavasta kaupungista, jonka rakennukset tehtiin kivest\xc3\xa4 ja vesihuolto saavutettiin putkilla. Kaupungin kautta kulki Lyddan ja Haifan v\xc3\xa4linen rautatie. Kaupungissa oli my\xc3\xb6s useita valtion viranomaistahojen rakennuksia, kuten kouluja ja ensimm\xc3\xa4isen maailmansodan lopulla osmanien 8. armeijan p\xc3\xa4\xc3\xa4maja. Tulkarmin asukasluku vuonna 1937 oli 6\xc2\xa0000 ja Israelin itsen\xc3\xa4isyyssodan j\xc3\xa4lkeen sen asukaslukua kasvattivat palestiinalaispakolaiset. Vuosien 1948 ja 1967 v\xc3\xa4lill\xc3\xa4 kaupunki kuului Jordanian hallitsemaan L\xc3\xa4nsirantaan, jonka Israel miehitti kuuden p\xc3\xa4iv\xc3\xa4n sodassa. Israel luovutti Tulkarmin hallinnon Palestiinalaishallinnolle maaliskuussa 2005. Israel vet\xc3\xa4ytyi kaikkiaan viidest\xc3\xa4 palestiinalaiskaupungista ja Tulkarm oli aikaj\xc3\xa4rjestyksess\xc3\xa4 Palestiinalaishallinnolle luovutetuista kaupungista toinen heti Jerikon j\xc3\xa4lkeen.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2016 arvion mukaan Nabluksen asukasluku oli 60\xc2\xa0173. Vuonna 2007 vastaava lukema oli 50\xc2\xa0838. Tulkarmin v\xc3\xa4est\xc3\xb6n valtaosa on sunnimuslimeja, mutta kaupungissa on my\xc3\xb6s pieni kristitty v\xc3\xa4hemmist\xc3\xb6. Tulkarmin pakolaisleiri on perustettu vuonna 1950 ja sen vain noin 0,18\xc2\xa0km\xc2\xb2 kokoisella alueella asuu yli 21\xc2\xa0000 palestiinalaista.'